  Майя Бывальцева Удмуртиысь лулчеберет удысын 24 ужасьёс но гуртъёсысь лулчеберетъя 17 ужъюртъёс Россиысь культурая министерстволэсь грантъёссэ басьтозы. Оглом 2 миллион 900 сюрс манет тыр, ивортэ элькунысь лулчеберетъя но туризмъя министерстволэн пресс-службаез. Федерал министерстволэсь грантъёссэ утон понна вожвылъяськонэз улосвыл министерство толшоре-тулыспалэ ортчиз. Удмуртиысь гурт ёросъёсысь лулчеберетъя но шутэтсконъя центръёслэсь, лыдӟетъюртъёслэсь, музейёслэсь, чеберлыко киужъёсъя центръёслэсь но юртъёслэсь но отын ужасьёслэсь 58 куриськон вуиз. Муниципал кылдытэтъёслэсь ужкагазъёссэс эскерыса, вожвылъяськон ӧри бырйиз: лулчеберетъя но шутэтсконъя 9 центръёсты но отын ужась 12 ӧнерчиосты; 6 лыдӟетъюртъёсты но отын ужась 10 ӧнерчиосты; 1 музеез но отын ужась 1 ӧнерчиез; чеберлыко киужъёсъя 1 юртэз но отын ужась 1 ӧнерчиез. Ужъюртъёс быдэн 100 сюрс манет басьтозы, ужасьёс — 50 сюрс манет. Росси азьмуртлэн пуктэтэзъя, лулчеберетъя муниципал ужъюртъёсты но отын ужасьёсты пусъён 2013-тӥ арысен мынэ. Тегъёс: Лулчеберет Ижкар Удмуртия гурт коньдон Лулчеберетъянотуризмъяминистерство  